แวะพักกินลมชมบรรยากาศสวยๆ ของเกาะเกร็ดที่ร้านอาหารริมน้ำที่ “ครัวจ่ายัณ 2” เติมท้องหิวด้วยอาหารไทยพื้นบ้านฝีมือ “จ่ายัณ” อดีตทหารที่ผ่านประสบการณ์ทำงานร้านอาหารมากว่า 30 กว่าปี การันตีเรื่องรสชาติอาหารด้วยเมนูอันหลากหลายที่ใช้วัตถุดิบธรรมชาติ แบบที่หากินไม่ได้ง่ายๆ แล้วในสมัยนี้

ภายในร้านกว้างขวางให้บรรยากาศเป็นกันเอง ลมโกรกเย็นสบายเพราะติดริมน้ำ แถมยังเห็นวิถีชีวิตคนริมฝั่งกับวิวดีๆ ของเกาะเกร็ดแกล้มไปกับมื้ออาหารของที่นี่ไปได้ด้วย 

อยู่ใกล้น้ำและติดธรรมชาติ แน่นอนว่าอาหารของที่นี่ก็ใช้วัตถุดิบของเกาะเกร็ด ไม่ว่าจะเป็นอาหารพื้นถิ่นอย่าง “หน่อกะลา” และ “ใบมะดัน” ของดีของเกาะเกร็ดที่ทางร้านนำมาสร้างสรรค์เป็นเมนูหลากหลายทั้งต้ม ผัด แกง ทอด พลิกแพลงแต่ที่แน่ๆ รับประกันความสดใหม่ทุกจาน ให้เครื่องเยอะแน่นๆ จานโต ที่สำคัญราคาไม่แพงเลยจริงๆ

มาเริ่มกันที่เมนูแนะนำ “ทอดมันปลากราย” (145-) ทอดมันปลาที่ให้เนื้อมาแน่นเต็มๆ คำ ชิ้นใหญ่สะใจ ทอดมาแบบกรอบร้อน เสิร์ฟคู่กับน้ำอาจาดหวานๆ บอกเลยว่ามาแล้วต้องสั่ง

เมนูไฮไลท์ที่แปลกใหม่ไม่เหมือนใคร “ฉู่ฉี่เทโพหน่อกะลาไข่เค็ม” (195-) ฉู่ฉี่เนื้อปลาเทโพสดๆ คลุกเคล้ากับหน่อกะลาและไข่เค็ม เพิ่มความนัวเข้าไปในจานได้อย่างลงตัว ยิ่งทานคู่กับใบมะดันเปรี้ยวๆ ยิ่งจัดจ้านเข้ากันสุดๆ หรือจะลองเป็น “ฉ่าเอ็นหอยหน่อกะลา” (195-) เอ็นหอยผัดกับหน่อกะลารสเข้ม เครื่องแน่นก็พลาดไม่ได้เช่นกัน 

มาต่อกันด้วย  “ต้มกะทิหน่อกะลา ปลาเทโพไข่เค็ม” (175-) แกงกะทิชามโตเครื่องเยอะ ยิ่งเพิ่มไข่เค็มเข้าไปยิ่งให้ความนวลนัวเพิ่มรสสัมผัสได้อย่างเยี่ยมยอด 

ปิดท้ายกันที่ “หลนกุ้งแม่น้ำ” (275-) หลนกุ้งรสนวลกลมกล่อม ให้เครื่องแน่นแบบไม่หวง ไฮไลท์อยู่ที่กุ้งแม่น้ำไซส์ใหญ่เสิร์ฟคู่กับผักสดกรอบ เหมาะสุดๆ กับการทานคู่กับข้าวสวยร้อนๆ 

นอกจากรสชาติจะได้ใจแล้ว การบริการของพนักงานในชุดหมวกทหารของที่นี่ก็รวดเร็วทันใจ บริการดีอีกด้วย สดแน่นกลมกล่อมทุกจาน แถมยังมีวิวริมน้ำขนาดนี้ ไม่ต้องรออะไรแล้ว รีบมาเช็คอินที่ “ครัวจ่ายัณ” ด่วนๆ กันได้เลย! 
